כמה גרונות עמוקים/ות יש ל"דה-מרקר", כמה משאיות התנגשו ב-nrg, למה מחכים בחדשות ערוץ 2, כמה עולה תוכנה חינמית, איפה נגמר הציטוט ועוד שאלות ללא תשובה
  הבנט דה גואיש פיפל סאפרד אינאף? מילא שכתב הרכילות של "ידיעות אחרונות" (14.5.09) לא יודע לאיית את שם המגזין "Jewish Journal", אבל אפילו להעתיק את השם מהצילום המצורף הוא לא הצליח?  איפה הבוש, הא? ב"מעריב" מתעלמים מרצון הבוחר, וקובעים שראש הממשלה נתניהו ייפגש עם הנשיא גורג בוש (פורסם גם ברוטר)  גם בוואלה מתעלמים מרצון הבוחר, וקובעים שציפי לבני היא שרת החוץ.  קסם של מודעה (מעקב) באחד המדורים הקודמים (11.4.09) דיווחנו על מודעה של בית-הספר לבישול תדמור, ששאלה איך הופכים את הרכיבים שבתמונה לתבשיל אוסובוקו עם ירקות, אף שבין הרכיבים לא מצאנו בשר.  תדמור ממשיכים עם הקו הזה, ובמודעה נוספת שואלים איך הופכים את הרכיבים שבתמונה למאפה שבתמונה, פונדנט עם קרם פטיסייר. אלא שברכיבים אין חמאה, ביצים וקמח או קורנפלור להכנת הפונדנט, או חלב, ביצים וסוכר להכנת הקרם. אנו צופים שבמודעה הבאה ילמדו אותנו אנשי תדמור להכין מאכל יהודי ותיק ואהוב: מרק מסמר.  התוכנית להגנת עדים אנשי "דה-מרקר" מנסים בכל כוחם להגן על זהות הגרונות העמוקים שלהם באתר הליכוד. הבעיה: מדובר בשניים משלושה עובדים, שני גברים ואשה. במקום להסתפק בהתייחסות לעובד בלשון זכר, שהיא ברירת המחדל בעברית, מתעקשים בעיתון לערפל את המגדר עד כדי אבסורד (המרואיין באמת אמר "אמרו לי שאני מפוטר/ת", כפי שמצוטט מפיו בכתבה?) אלא שהערפול גרם לבלבול, ובכמה מקומות, כולל בכותרת המשנה, נותרו עדויות מרשיעות לכך שמדובר בעובד זכר.  תאונת אילוסטרציה ynet ו-nrg דיווחו על תאונה קטלנית בצומת קבר בנימין. מי מהם הראה את המשאית הפוגעת, ומי השתמש במשאית אילוסטרציה?  הממשלה משלמת על תוכנות חינם ח"כ אילן גילאון ביקש מיו"ר הכנסת לאפשר התקנת תוכנות חופשיות בכנסת, והיטיב להסביר כי "תוכנה חופשית היא לא רק חוסכת כסף בהיותה חינמית, אלא גם מודל הקוד הפתוח שלה מאפשר מודולריזציה, היא נוטה להיות יעילה יותר, עומדת בסטנדרטים ולא נכנעת לתאגידים הגדולים". בכותרת המשנה של הידיעה ב"כלכליסט" צימצמו את שלל היתרונות לחיסכון הכלכלי: "נכון להיום כנסת ישראל אינה מאפשרת להתקין על מחשביה תוכנות קוד פתוח כגון דפדפן פיירפוקס, מערכת ההפעלה לינוקס או נגן המדיה VLC, כחלופה ליישומי מיקרוסופט, שעולים הון למשלמי המסים". אלא שמיקרוסופט מספקת גם דפדפן וגם נגן מדיה חינם.  וב-nrg מעריב טענו שהח"כים נאלצים להשתמש במחשבי הכנסת בחלונות 6, שאינה תומכת בלשוניות. אלא שחלונות 6 היא בכלל מערכת הפעלה סלולרית. הכתב התכוון לדפדפן אקספלורר 6.  שאלה לכתב תגיד, כתב הירחון "דה-מרקר" (מאי 2009), איפה נגמר הציטוט?  העולם כמרקחה בוואלה: בחירות לנשיאות לטביה. ובאותו הזמן במציאות: בחירות לנשיאות ליטא.   וב"הארץ", שבמדור שעבר (13.5.09) דיווחנו על המדינה החדשה שהמציאו, אפניסטאן, מתבלבלים השבוע בין טורקמניסטאן (בכותרת) ובין טגיקיסטאן (בגוף הכתבה ובמציאות).  מידות טובות PPM, ובעברית "חלקיקים פר מיליון", היא יחידה שמבטאת יחס, כמו אחוזים. ב-ynet כותבים על תקן שמתיר כספית בדגים "ברמה של 1PPM לקילוגרם". 1PPM הוא יחס של חלקיק אחד למיליון, ולא משנה כמה קילוגרמים שוקל הדג.  תקלות במכונת הזמן כאילו לא מספיקים הגירושים המתוקשרים שלו משרי אריסון, באתר חדשות ערוץ 2 (שבאתר מקו, 6.5.09) החזירו את עופר גלזר לכלא, שנתיים אחרי שסיים לרצות את עונשו שם.  טוב, הם עדיין מחכים (13.5.09) שאשטון קוצר יגיע למיליון עוקבים בטוויטר, חודש אחרי שהוא הגיע למיליון עוקבים בטוויטר (ועל הדרך טוענים בלי למצמץ ש"באמריקה אין סלבריטי שאין לו בימים אלה דף טוויטר").  וב"אייס" מדווחים על החלטה של מועצת הכבלים והלוויין מנובמבר 2009, כולה עוד חצי שנה.  טעות שנשמטה בטעות במדור שעבר דיווחנו שחדשות ערוץ 2 טעו בשיוכו הספורטיבי של מאור בוזגלו (מכבי תל-אביב בכדורסל במקום בכדורגל). קוראים ערנים הראו לנו שגם בשמו טעו חדשות 2, כשקראו לו "מאיר בוזגלו".  תודה לקוראים הערנים רועי פרידלר, יוני בראל, אבא גינדין, איתמר ב"ז, אורן פרסיקו, יאיר דקל, אלעד אבן, aXe, גילעד נס, ייגר מאיסטר, רם אזרח, נירית וייס, שגיאB, אהוד קינן, מתניה מוזס, הראל דן, איציק אדרי ומאיה מרום. נתקלתם בטעויות בתקשורת? שלחו לינק וצילומסך (כך עושים זאת) לכתובת tikunim@kenans.net, וציינו אם ברצונכם לקבל קרדיט.